Folketing
2001-03-16

Jeg har jo tidligere været inde på, at det er ejendommeligt, at denne her sag sådan skal hastes igennem Folketinget med diverse dispensationer. Det er ret uheldigt, da det med dispensationerne og undtagelserne bør være undtagelsen. Det er jo sådan, at der siden den 22. december 1994 har ligget den afgørelse fra Eksekutivkomiteens side vedrørende attest for medbringelse af narkotika og psykotrope stoffer, som det hedder, så det kan jo ikke være noget, der er kommet bag på nogen, og det må altså være en viden, som har ligget i lang tid. SF stemte jo i sin tid imod deltagelse i Schengen, fordi vi frygtede, at de åbne grænser ville betyde mere overvågning af den enkelte borger og andre besværligheder, og denne sag om, at enhver rejsende skal medbringe attest på almindelig håndkøbsmedicin og lægeordineret medicin til eget forbrug, er en konsekvens af Danmarks indtræden i Schengenland.